In die aanloop tot die herdenking van die 450-jarige bestaan van die Heidelbergse Kategismus in 2013, gee hierdie publikasie in besonder aandag aan die historiese oorsig oor die Kategismusprediking in die Nederlande oor 'n periode van meer as vier eeue. Dit is die eerste en daarom 'n baie belangrike publikasie van hierdie aard wat so 'n 'n volledige historiese oorsig gee en nie beperk is tot 'n bepaalde periode nie.
In vier hoofstukke word agtereenvolgens aandag gegee aan die historiese konteks, homiletiese aspekte, dogmatiese en etiese onderwerpe en pastorale en geestelike leiding. Die boek sluit af met 'n aantal konklusies wat grootliks 'n opsomming is van die uitkoms van die onderskeie hoofstukke.
Alhoewel die boek hoofsaaklik handel oor die geskiedenis van Kategismusprediking in Nederland, is dit ook vir ons in Suid-Afrika en veral vir die Gereformeerde Kerke in Suid-Afrika (GKSA) van besondere belang omdat die kerklike geskiedenis van die negentiende eeu onlosmaaklik verbind is aan die ontwikkelinge in Nederland. Só het Ds Dirk Postma as eerste predikant van die GKSA uit die geledere gekom van die Christelijk Afgeskeie Gereformeerde Kerk in Nederland, 'n kerk wat teen die agtergrond van die verval in die Nederlande juis die belangrikheid van gereelde Kategismusprediking beklemtoon en toegepas het. So het die GKSA teruggekeer na die Dordtse Kerkorde met die bepaling in Artikel 68 dat die leerprediking elke Sondag moet geskied.